
Imprejurările mi-au scos înainte în ultimul timp câteva portrete - 
şi obiecte ale Domnilor noştri care represintă o reală îmbogăţire a cu- 
nostintilor, încă  neîndestulătoare, despre vieata însăși în trecutul 
românesc. 


I 


O adevărată întâmplare— reproducerea de d. Rădulescu Pogoneanu, 
pentru proiectiuni după o Istorie universală francesă — m'a pus înain- 
"tea unui portret, ştiut de Bălcescu, în studiile lui, așa de răbdătoare, 
asupra portretelor păstrate la Biblioteca Naţională din Paris, ale lui 
Mihai Viteazul, dar socotit ca de o valoare inferioară față de acela pe 
care-l cunoaştem 1) (fig. 2). 

Nu mai e chipul cu căciula întoarsă într'o parte, cu penele de cocor 
ieşind din copca împodobită cu pietre scumpe, dar, mai ales, acel chip 
care a trecut de la o carte la alta, de la schița așa de impresionantă a 
lui Sadeler la interpretările artistice din marile tablouri de grupe ale 
lui Franz Franken al II-lea, înfățișând pe Domnul românesc, ici ca ele- 
ment pitoresc, decorativ în suita unui trufaș Rudolf al II-lea, devenit un 
Cresus care-şi arată comorile, dincolo ca un crunt și lacom de voluptate 
Irod, primind pe tavă un cap al lui loan Botezătorul, care nu e decât 
al nenorocitului cardinal Andrei, reprodus de gravura timpului. Nu e 


1) V. Magazinul istoric, IV, pp. 4—5. D. C. Obedeanu l-a reprodus în broşura 
sa despre portretele lui Mihaiu Viteazul. 


z A. R. — Memoriile Sectiunit Istorice, Seria III. Tomul IX. Mem. 5. 

acel aspect triumfal de războinic încununat de izbânzile cele mari pe 
care-l cuprinde si cutare istorie universală în limba francesă găsită 
ieri, de mine, foarte departe, în frumoasele săli pustii ale Bibliotecii Uni- 
versitare din Evora, în Portugalia (fig. 1). 

Aici avem a face cu un războinic purtând—și astfel se vede observația. 
directă a desemnatorului —platosa peste o haină pestriță cu mânecile 
largi, iar peste acest înveliş de fier însuși, nu o misadă de samur, ca 
în portretul lui Sadeler, ci o blană flocoasă care la spate se coboară 
până foarte jos, o adevărată gubä de cioban în locul blănii luxoase si de- 
corative. Cingătoarea pare a fi tot de metal, si se deosebește ca un cap 
de lup. Sabia e de formă orientală turcească, prinsă de această cingătoare 
cu un lanț. In mână un toiag de comandă, mai curând decât un sceptru. 

Dar mai nou decât toate celelalte caractere ale portretului e capul 
descoperit, cu enorma frunte largă, vădit pleşuvă, cu păr bogat des 
pe tâmple. Ochii sânt cei cunoscuți, mari, cu căutătura adâncă; se deose- 
beşte aici mai bine nasul mare, grecesc, solid împlântat în oasele obrazu- 
lui, care sânt și în acest desemn ieşite puternic în afară. Se deose- 
beste mustata îngrijită, cu sfârc, de-asupra bărbii,, care aici e în- 
gustă, ascuţită, pe când în tragica operă a lui Sadeler ea se răsfiră 
tepoasä, amenințătoare. 

Adevărul, izbitorul adevăr al acestei opere, cu totul nepregătită, se 
întâmpină si în decor. 

El înfățișează ceva corespunzător cu inscripția care dă locul: Ni- 
copoli si data: a luptelor peste Dunăre din 1598. Recunoastem dealul 
de deasupra Dunării, înalt, drept, pe care se desfac limpede ca pe înăl- 
timile pustii ale Asiei siluetele călătorilor pașnici si ale ostașilor de avan- 
gardă, porniţi spre pradă. Astfel de ostaşi călări se profilează de fapt 
supt acest părete de pământ gol de arbori. Mai jos, acolo unde trebuie 
să se înțeleagă larga Dunăre, un cavaler singur aleargă în fuga calului 
ca spre asalt, de la pălărie se desfășură o pană: poate fi Mihai însuși 
mergând la luptă. 

In sfârşit în colțul din stânga se văd ziduri cu o poartă largă între 
două ferești mărunte, iar de-asupra trei turnuri mari. E foarte probabil 
că avem înainte aspectul, de mult dispărut, al unor fortificaţii datând 
din epoca bizantină. 

Inscripţia e aceasta: «Michel Vaivode della Valacchia, il quale prese 
la cittă di Nicopoli nella Bulgaria, l’anno 1598), si se adauge numele 
gravorului (loan Orlandi forma in Roma». 

Scene, necunoscute, de fantazie din viața lui Mihai le dau după 
cronici contemporane (fig. 3 si 4). 


II 


Portretele de biserică ale lui Constantin-Vodă Brâncoveanu sânt 
numeroase, şi în general de un vădit realism, începând cu acela care-l 
arată tânăr în biserica de la Mogoşoaia, lângă cel mai frumos din 
palatele lui. In ce privește pe celelalte — de meşteri apuseni, — trebuie 
să ne mărgenim numai la două: cel adaus la dicționarul grecesc al lui 
Varinus si cel pe care l-a introdus, întovărășit de chipurile celor patru 
feciori, meniti si ei unei așa de groaznice soarte, Del Chiaro, în cartea lui 
așa de cunoscută. Să se adauge si foarte reușita presintare a Domnului 
acum bătrân, la capătul unei lungi și atât de prospere Domnii, în meda- 
lia imitată, cum am arătat aiurea, după oselele venețiene, care, denun- 
tatä Turcilor, trebuia să-i aducă atâta rău. 

Cu prilejul unei visite la castelul de la Breaza al d-lui Constantin 
Brâncoveanu mi-a răsărit înainte pe neaşteptate un nou, foarte original 
şi deosebit de prețios portret (fig. 5). 

E o fotografie după un manuscript, asupra căruia d. Brâncoveanu, 
care a mostenit-o de la părintele său, nu mi-a putut da nici o lămurire. 
Cadrul de flori, foarte împodobit, e în genul lui Antim Ivireanul, 
oarecum asemănător cu stampele din cărțile lui bisericeşti şi cu acele 
desemnuri ale manuscriptului de la Chiev pe care de curând le publică 
d. Ștefan Gr. Berechet în Buletinul secţiunii basarabene a Comisiei 
Monumentelor Istorice. Poate n'am greși văzând chiar în atât de în- 
zestratul, supt toate raporturile, Iberian, pe autorul acestei foarte de- 
licate lucrări. Din acest decor floral Vodă, purtând obișnuita pălărie 
sprintenă, apare cu un deosebit aier de tineretä, comparabil cu acela 
din gravura italiană: un Brâncoveanu vioiu, cu trăsăturile fine şi nobile. 

Avem a face cu figura de împodobire a unui manuscris grec sau orien- 
tal, poate sirian sau arab—si se ştie cât de mult s'a gândit bogatul Domn 
la ajutarea cu cărți religioase a creștinilor de aceste limbi răsăritene, 
cărora şi altfel li făcea daruri pentru biserici. Am publicat în Revista isto- 
rică a mea acelea pentru mănăstirea Chalke din Insulele Principilor, 
în față cu Constantinopol. De curând, si d. I. Bianu, semnala în Analele 
noastre, partea administrativă un hrisov—pe care l-am tipărit cu câtva 
timp înainte—de mărinimos donator pentru biserica, de mult distrusă, de 

la Vlah-Saraiu, de la palatul din Constantinopol al Terii-Românesti, 
biserică pusă la sfârșitul secolului al XVI-lea la dispositia Patriarhului, 
scos de lăcomia turcească, pe rând, din toate marile si vechile lui lăcașuri. 


III 


Dar cu privire la Brâncoveanu pot presinta încă o descoperire recentă. 
Se știa printr'un articol al lui Victor Langlois, armenologul, și 
prin altul al lui Giovanni  Veludo, cercetătorul venețian al lucru- 
rilor privitoare la Grecii din cetatea sa 1), că o sabie a lui Constantin- 
Vodă se păstra la Armeria Reale din Turin. Cel d'întăiu care s'a ocu- 
pat de dânsa credea că a găsit chiar sabia celui din urmă Impărat 
bizantin, căzut întru apărarea Capitalei lui, Constantin Paleologul. 
Necunoscând rectificarea lui Veludo, aceiași gresalä ca Langlois o 
facea negustorul armean din Paris care, acum câţiva ani, mi se adresă 
pentru a vedea o altă sabie a «domnului Constantin», pomenit astfel, 
grecește, într'o rugăciune pentru sănătate şi izbândă —aüdévrnc Kowvw- 
otaytivos — pe această armă însăși. De la întâia vedere, —si neavând 
la îndemână articolul lui Veludo,pe care-l posedă Academia, — în fața 
formulei care numia pe proprietar — căci niciodată Impäratii Romei Noi - 
n'au purtat acest titlu modest —, ca si în fața ornamentatiei de aur 
săpată în oţelul oriental: Maica Domnului cu pruncul în braţe, îngerii 
ținând o simplă coroană princiară, ca si înfloriturile d'imprejur, am arătat 
că nu poate fi vorba de nimeni altul decât de Domnul 'Țerii-Românești. 
Mă gândisem chiar căs'ar putea oferi, pentru încoronare, regelui Fer- 
dinand, dar mi s'a obiectat că n'ar aduce noroc — si norocul n'a fost nici 
fără asta, — sabia unui print care a perit în așa de triste împrejurări. 
Dd. Diehl și Bréhier au dat același răspuns: arma #u e bizantină. 
Cu oarecare rezerve, într'un studiu de acum vre-un an, d. Fr. Makler, 
cunoscutul armenisant din Paris, ajungea la aceleași conclusii. Intr'o 
cercetare mult mai întinsă si perfect informată, din Buletinul Comisiunii 
Monumentelor Istorice, anul 1926, d. C. Marinescu aducea înainte și lista, 
care ni s’a păstrat, a săbiilor lui Vodă-Constantin, aflătoare la Braşov 
și pe care negustorul domnesc, Apostol Manu, le-a vândut în toate păr- 
tile pentru familia nenorocită, ajunsă în sărăcie. D. Marinescu adäugia 


1) D. C. Marinescu”l-a amintit în bogatul său studiu Trei săbii ale lui Con- 
stantin - Brâncoveanu, în «Buletinul Comisiunii Monumentelor Istorice», XIX, 
P. 93 şi urm. 

însă o descoperire: a unei a treia săbii, găsite de d-sa la Museul Lou- 
vrului: aici inscripția e însă întreruptă după invocarea împăratului neîn- 
vins, cuvântului lui Dumnezeu a tot ţiitoruly ceia ce arată, cred, 
un exemplar de încercare. 

In August, visitând din nou Stockholmul, la Nordisk Museum, 
care păstrează în vitrinele lui si unele arme orientale, privirea soţiei 
mele s'a oprit asupra unei săbii care i s'a părut asemenea cu cele obis- 
nuite la noi. Cercetând-o, am recunoscut imediat si chipul Precistei 
şi coroana purtată pe sus de îngeri si înfloriturile si caracterul însuşi 
al literelor de aur încrustate. Se păstrează și vechiul mâner, înlocuit 
în sabia de la Paris. Aici însă inscripția nu dă numele proprietarului 
domnesc, ci numai rugăciunea scoasă din Psalmi: 74000700”, Üéonota 
70 riuwgovwrac ue xai G5ixnoov Tov Gdixodvtas us: «Pedepseşte, 
Doamne, pe cine mă pedepsește și plătește cu nedreptate celor ce pe 
mine mă nedreptätescr. E ceva fatidic în aceste cuvinte care fac să se 
prevadă catastrofa din Constantinopol. Arma a fost cândva a prințului 
de Nassau-Siegen, general al Ecaterinei a II-a contra 'Turcilor") (fig. 6, 7). 

Puțin timp după aceasta d. C. Karadja gäsia a cincea sabie Ja 
Arsenalul din Berlin (ul. 7722); o aflu după o comunicaţie, orală, 
a d-sale. Ea poartă inscripția: 0ixaoov, xVore, rovg àñixodvras ne, 
nohéuroov rod GdixcÜvTas Me. 


IV 


Cunosteam mai multe portrete ale lui Dimitrie Cantemir. Ele pleacä 
de la cel din Rouen, de un distins maestru frances necunoscut, care 
presintă pe tinerelul fecior domnesc înainte de trecătoarea cinste a unei 
domnii elective. Îndată după această descoperire a d-rei Maria Ben- 
gescu, descoperire pe care îndată am reușit s'o identific, se pune por- 
tretul gravat la 1745 de C. Fritzsch, pentru Antioh, ambasadorul im- 
perial, scriitorul rus, fiu al lui Dimitrie: figură energică supt buclele 
bogate de păr fals; sprincene groase pe ochii bulbucati, plini de o po- 
runcitoare expresie, ochii unui Moldovean de veche rasă, ca ai pre- 
decesorului său pe tron, Gheorghe Stefan, scurtă mustață albită în 


obrazul plin, cu puţină gușă. Cu cravata francesă și mansete francese, 


1) Datoresc fotografia bunătăţii baronului Cedestrom, conservatorul secțiunii, 

cu lanţul îndătinat al Domnilor noștri, pe care-l constatăm si supt Pe- 
tru Rares, cu buzduganul scurt țintuit la capete, el poartă platosa peste 
care e aruncată hermina stăpânitorului de ţară. Stema de jos are într'un 
cartier bourul între săbiile Movilestilor, în cel de desupt corbul cu 
crucea în plisc al Tärii-Românesti; în față, însemnele cantimirești: două 
păsări cu două săbii sus, jos o mână întinsă ce pare că reține crupa unui 
cal; în mijloc o figură mică nelămurită. Iscălitura românească e numai: 
Dimitrie Cantemir, în față: Demetrius Cantemyr. Deci e înainte de 
Domnia dăruită de Turci în 1710, dar după acea încercare din 1693 
de a se impune prin singura voință a terii. ată-l ca Domn fugar trăind 
între ai lui în părțile Harcovului, putintel sălbătăcit de această vieatä 
singuratică: fața lată, părul rătezat, aspectul unui Hatman căzăcesc. 
Bantis-Caminschi a adaus acest portret la lucrarea lui despre Domnul 
moldovean. In sfârșit, în anii de curtenie, soțul nu aşa de bătrân al cne- 
ghinei Anastasia Galitin, e făcut, cu multă grijă de a-l întineri, cu o 
perucă de forma obişnuită după Ludovic al XIV-lea, înfoiată şi încre- 
titä, cu mustätile rase, cu ochii îmblânziți, cu aceiași toaletă ca în gra- 
vura lui Fritzsch, care e vădit imitată. Supt acest chip, pe care Gr. To- 
cilescu l-a reprodus înaintea ediției nouă a Hronicului cantemiresc, 
fără nicio deosebire stema ţinută de aceiaşi lei. Dar se ceteste la legendă: 
«loannes Demetrius C[onstantini] K[antemyrius] pfrinceps], t[errae] 
M[oldaviae] D[ominus] si, în față: loan Dimitrie C[onstantin] Cfan- 
temir] V[oevod], g[ospodar] z[emli] moldav[scoi]. Cărţile multe din 
portretul 2 sânt înlocuite prin una singură. 

Același chip, în mai bătrân şi obosit, cu aceleași arme, se cuprinde în 
gravura, foarte fină, a lui E. Morellon Lacave, din Amsterdam, la 
1735, care poartă în jur inscripția francesă: Demetrius Cantemir, 
prince de Moldavie et fait prince du St. Empire russien et conseiller 
privé de Sa Maiesté, l’empereur Pierre le grand. Apoi la stânga: 
mort 1723, le 2 aoûst, agé de 50 ans. In sfârșit, de ambele laturi 
ale barei: Demetrius Cantemir, Moldaviae dux, S. Imperii omnium 
Russrarum (sic) princeps creatus, necnon senator et a consiliis secre- 
tioribus Petri Magni Imperatoris triumphantis memoriae, obiit die 
XXI augusti anno MDCCXXIII, aetatis suae L-mo. 

Pe Dimitrie în Scaun nu-l aveam. O gravură de curând cumpărată 
de d. C. Karadja împlinește această lipsă. De origine polonă, dat fiind 
titlul care se dă: «Demetrius Cantemirius, Palatinus Moldaviae» — si 
de aici se vede și că e vorba de cineva care domnește —, ea ni presintă, 

într'un medalion așezat pe un cadru de lespezi, sprijinit pe o masă cu 
mai multe margeni, un om tânăr, cu aspect foarte autoritar, fără nimic 
din blândeta portretului frances făcut la Constantinopol, cu părul na- 
tural în bucle scurte care nu se coboară până la umăr; o cărare le des- 
parte şi aici neted în două. Supt nasul voluntar mustata e tânără, fină, 
cu cochete șfichiuri; barba, lăsată după aşezarea în Domnie, e încă pu- 
ţină, ascuţită. Platoşa strânge de aproape o cravată occidentală care 
abia se întrevede. Peste dânsa se vede o tunică brodată, totul fiind aco- 
perit cu caftanul pe care-l cäptuseste o blană scumpă (fig. 8). 


V 


D. A. Sturdza pomenise si el între medaliile Domnilor noștri pe 
aceia a nenorocitului Fanariot Constantin Hangerli, ucis la Bucureşti 
de Turcii cari dăduseră crezare unor. învinuiri de rea administrație 
lacomă ori, mai probabil, unor grave pâri de trădare cu creştinii 
(1793). 

D. Karadja are un exemplar al acestei medalii de aur. In adevăr el 
poartă legenda: Constantinus Hangerli, princeps Valachiae, ceeace în- 
lătură orice îndoială. Dar chipul domnesc, pus alături cu cel de pe osella 
lui Constantin Brâncoveanu, cu care succesorul grec nu s'a asămănat 
decât în numele de botez si în tragicul sfârșit, arată o perfectă identi- 
tate: acelaşi chip fin cu mustata suptire si barba mică rotundă, aceiași 
cucă şi aceleași pene, aceiaşi pelerină de blană răscroită peste veșmântul 
de ceremonie. 

E un plagiat monetar. Făcut de cine? Nu de bietul Hangerli, căruia 
o asemenea iniţiativă i-ar fi fost imputată mai greu decât unui Domn. 
de talia Brâncoveanului. Nu acelui Alexandru Hangerli care în epoca 
napoleoniană a căpătat un tron pe care nu putea să-l ocupe. Ci, credem, 
acelor urmași ai învățatului fost dragoman, pomenit acuma, cari se 
strămutară în Apus, unul din ei ajungând a îndeplini o funcție înaltă la 
Curtea Prusiei. Ar fi de cercetat, pentru o mai deplină precisare, ori- 
ginea acelor cîteva exemplare care au fost împărțite sau scoase în vânzare. 


N. Iorga, Portrete si lucruri domneşti nou-descoperite. 

Uciderca lui Mihai Viteazul, după Le grand Theâtre Historique 
(Anonim) (A Leide) 1703 (Exemplar al d-lui Scarlat Calimachi) 

ciderea lui Mihai Viteazul, după Giovanni Sagredo si Ricaut «Die Neu-erôffnete 
ottomanische Phorte (Augspurg) 1694», (Exemplar al d-lui Scarlat Calimachi) 

N. Lorga, Portrete şi lucruri domneşti nou-descoperite. 

Fig. 6 


A. R. — Memoriile Sectiunii Istorice. Seria III. Tomul IX. Mem. 

A. R. — Memoriile Secţiunii Istorice. Seria III. Tomul IX. Mem. 3. 

A. R. — Memoriile Sectiunii Istorice. Seria III. Tomul IX. Mem. 5. 

